REGULAMENTUL (CE) NR. 563/2009 AL CONSILIULUI
din 25 iunie 2009
de modificare a Regulamentului (CE) nr. 2505/96 privind deschiderea și modul de gestionare a contingentelor tarifare comunitare autonome pentru anumite produse agricole și industriale
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 26,
având în vedere propunerea Comisiei,
întrucât:
(1)
Pentru anumite produse pentru care se deschide un contigent tarifar autonom prin Regulamentul (CE) nr. 2505/96 (1), volumul contingentar stabilit în respectivul regulament este exprimat într-o unitate de măsură alta decât greutatea în tone sau în kilograme și decât valoarea. În cazul în care pentru aceste produse nu este definită nicio unitate suplimentară de măsură în Nomenclatura combinată prevăzută în anexa I la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (2), este posibil să apară incertitudini cu privire la unitatea de măsură utilizată. Din motive de claritate și în scopul unei mai bune gestionări a contingentelor, este necesar să se prevadă că, pentru a putea beneficia de respectivele contingente tarifare autonome, cantitatea exactă a produselor importate trebuie înscrisă în „Rubrica 41: Unități suplimentare” din cuprinsul declarației de punere în liberă circulație folosind unitatea de măsură a volumului contingentar definită pentru produsele respective în anexa I la Regulamentul (CE) nr. 2505/96.
(2)
Cererea comunitară pentru produsele care fac obiectul Regulamentului (CE) nr. 2505/96 trebuie să fie satisfăcută în cele mai bune condiții. În acest scop, de la 1 iulie 2009 ar trebui deschise trei noi contingente tarifare comunitare cu taxe vamale zero pentru volumele corespunzătoare, fără a cauza o perturbare a piețelor pentru aceste produse.
(3)
Volumul contingentar pentru contingentul tarifar comunitar autonom cu numărul de ordine 09.2767 este insuficient pentru a satisface necesitățile industriei comunitare. Prin urmare, acest volum contingentar ar trebui majorat.
(4)
În ceea ce privește contingentul tarifar comunitar autonom cu numărul de ordine 09.2806, descrierea produsului ar trebui revizuită.
(5)
Prin urmare, Regulamentul (CE) nr. 2505/96 ar trebui să se modifice în consecință.
(6)
Având în vedere importanța din punct de vedere economic a prezentului regulament, se impune să se recurgă la motivele de urgență prevăzute la partea I punctul 3 din Protocolul privind rolul parlamentelor naționale în cadrul Uniunii Europene, anexat la Tratatul privind Uniunea Europeană și la Tratatul de instituire a Comunității Europene.
(7)
Întrucât contingentele tarifare trebuie să intre în vigoare de la 1 iulie 2009, prezentul regulament ar trebui să se aplice de la aceeași dată și să intre în vigoare imediat,
ADOPTĂ PREZENTUL REGULAMENT:
Articolul 1
Regulamentul (CE) nr. 2505/96 se modifică după cum urmează:
1.
Se introduce următorul articol:
„Articolul 1a
În cazul în care se prezintă o declarație de punere în liberă circulație pentru un produs menționat în prezentul regulament, pentru care volumul contingentar este exprimat într-o unitate de măsură alta decât greutatea în tone sau în kilograme și decât valoarea, pentru produsele pentru care nu este definită nicio unitate suplimentară de măsură în Nomenclatura combinată prevăzută în anexa I la Regulamentul (CEE) nr. 2658/87 al Consiliului, cantitatea exactă a produselor importate este înscrisă în «Rubrica 41: Unități suplimentare» din cadrul declarației respective folosind unitatea de măsură a volumului contingentar astfel cum este definită pentru produsele respective în anexa I la prezentul regulament.”
2.
Anexa I se modifică după cum urmează:
(a)
se introduc contingentele tarifare pentru produsele menționate în anexa I la prezentul regulament;
(b)
de la 1 ianuarie 2009, rândurile conținând contingentele tarifare cu numerele de ordine 09.2767 și 09.2806 se înlocuiesc cu rândurile prevăzute în anexa II la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 iulie 2009.
Cu toate acestea, articolul 1 punctul 2 litera (b) se aplică de la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 25 iunie 2009.